बुटवल लुम्बिनीको उपाधि दाबी
‘उपाधि जितका लागि कुनै प्रकारको सम्झौता नगर्ने’ । बुटवल लुम्बिनी एफसीले तय गरेको रणनीति हो यो । यही मन्त्रसँगै टिमले आफूलाई नेपाल सुपर लिग (एनएसएल) को उपाधिमाथि वास्तविक दाबेदार मानेको छ । क्लबका अध्यक्ष हुन्, राजकुमार तिमल्सिना । उनले शुक्रबार टिमका विदेशी खेलाडीसँगै लगभग पूरा टिम सार्वजनिक कार्यक्रममा यस्तै दाबी गरे ।
काठमाडौँ — ‘उपाधि जितका लागि कुनै प्रकारको सम्झौता नगर्ने’ । बुटवल लुम्बिनी एफसीले तय गरेको रणनीति हो यो । यही मन्त्रसँगै टिमले आफूलाई नेपाल सुपर लिग (एनएसएल) को उपाधिमाथि वास्तविक दाबेदार मानेको छ । क्लबका अध्यक्ष हुन्, राजकुमार तिमल्सिना । उनले शुक्रबार टिमका विदेशी खेलाडीसँगै लगभग पूरा टिम सार्वजनिक कार्यक्रममा यस्तै दाबी गरे ।त्यसमा समर्थन गर्दै टिमका महाप्रबन्धक/निर्देशक राजुकाजी शाक्यले पनि भनेका छन्, ‘हामी उपाधिका लागि कडा मिहिनेत गर्नेछौं ।’ पहिलो संस्करणको एनएसएलमा निर्णायक हुनसक्ने विदेशी खेलाडीमा परेका तीन जनाको नाम पनि बुटवल लुम्बिनीले घोषणा गरेको छ । त्यसमा नाइजेरियाका मिडफिल्डर करिम नुरिम, घानाका फरवार्ड विलियम ओपुको र चाडका फरवार्ड अरमान्ड बेडोम छन् ।यिनीहरूमध्ये नुरिम र ओपुकोले भर्खर सकिएको आई–लिगमा सहभागिता जनाएका थिए । अरमान्डले नेपालमा घरेलु प्रतियोगिता खेलिसकेका छन् । उनको खेलमा शाक्य आफैं आत्मविश्वासी छन् । ‘हामीले नुरिम र ओपुकोको खेल भिडियोमा हेरेका छौं । अरमान्ड भने राम्रा खेलाडी हुन् र उनीमाथि मलाई पूरा विश्वास छ,’ कार्यक्रमका शाक्यले भने ।उनले टिम सन्तुलित रहेको दाबी गरे । उनले भने, ‘लिलामीमा हामीले सबै चाहेका खेलाडी पाएका छैनौं । हामीमात्र होइन, अन्य टिमको स्थिति पनि यस्तै छ । हाम्रो टिममा अनुभवी खेलाडी छन्, केही नयाँ अनुहार छन् । त्यसैले यो सन्तुलित छ र टिमलाई राम्रो बनाउन मिहिनेत गर्नेछौं ।’ टिमका मुख्य प्रशिक्षक सनोज श्रेष्ठ र गोलरक्षक प्रशिक्षक उज्ज्वल मानन्धर छन् । यस्तै मार्की खेलाडीमा विशाल श्रेष्ठ छन् । कार्यक्रममा प्रशिक्षक श्रेष्ठले पनि आफ्नो टिम सन्तुलित नै रहेको दाबी गरे । एनएसएलमा सहभागी सात टिममध्ये प्रत्येकले २० खेलाडीको टिम बनाउनेछ । त्यसमा एक मार्की र १४ खेलाडी लिलामीबाट आएका हुन् ।यस्तै तीन विदेशी र दुई स्थानीय खेलाडी हुनुपर्नेछ । बुटवल लुम्बिनीले दुई स्थानीय खेलाडीबारे निर्णय गरिसके पनि त्यसको नाम भने खुलाएको छैन । यस्तै विदेशी खेलाडीले पाउने पारिश्रमिकबाट पनि खुलाउन चाहेन । टिमको बन्द प्रशिक्षण भने केही दिनमा सुरु हुनेछ । टिमलाई राखिनेछ सोल्टी होटलमा ।टिमको लिलामीबाट किनिएका खेलाडीमा आशिष लामा, सेसेहाङ आङदम्बे, सुरज विक, रविन श्रेष्ठ, आमिर श्रेष्ठ, सुमन लामा, लक्ष्मण रुचाल, जय गुरुङ, प्रदीप पौडेल, मानबहादुर परियार, रवि थापागमर, अनिल महर्जन, शत्रुधन चौधरी र चेतनकुमार थारू छन् । कार्यक्रममा टिम गीत पनि सार्वजनिक गरिएको थियो । ‘यो खेल हो’ बाट सुरु भएको गीत सुगम पोखरेलले गाएका छन् ।